Styrelsesrådet for Europols beslutning

af 16. november 1999

om godkendelse af betingelser og procedurer fastsat af Europol for den skat, der til fordel for Europol er pålagt løn og honorarer, som udbetales til Europols personale

(2001/C 65/02)

EUROPOLS STYRELSESRÅD HAR-

under henvisning til protokollen, udarbejdet på grundlag af artikel K.3 i traktaten om Den Europæiske Union og artikel 41, stk. 3, i Europol-konventionen, om privilegier og immuniteter for Europol, medlemmer af Europols organer samt Europols vicedirektører og personale(1), særlig artikel 10,

under henvisning til forslaget til Rådet om tilpasning af vederlag og tillæg til Europols ansatte af 7. juni 1999, og

ud fra følgende betragtninger:

(1) Den skat, der pålægges Europol-ansatte, skal ændres i overensstemmelse med eventuelle tilpasninger, der senere måtte blive vedtaget af Rådet.

(2) Betingelser og procedurer for opkrævning af skat af løn og honorarer, som Europol udbetaler til personale, med undtagelse af lokalt ansatte, jf. ovennævnte protokols artikel 10, bør for klarhedens skyld fastlægges på ny -

GODKENDT FØLGENDE BESTEMMELSER:

Artikel 1

Med virkning fra den 1. juli 1999 vedtages de af Europol fastsatte betingelser og procedurer for beskatning af løn og honorarer, som Europol udbetaler til sine ansatte, jf. bilaget til denne afgørelse.

Artikel 2

Med virkning fra den 1. juli 1999 og efter vedtagelsen af Rådets afgørelse om tilpasning af vederlag og tillæg for Europol-ansatte(2) med virkning fra 1. juli 1999 forhøjer direktøren for Europol de beløb, som er nævnt i artikel 4 i bilaget til denne afgørelse, med tilsvarende procentsats.

Artikel 3

Efter vedtagelsen af Rådets afgørelse om tilpasning af vederlag og tillæg for Europol-ansatte foretager direktøren for Europol omregningen til euro af de forskellige beløb, der er nævnt i artikel 4 i bilaget, på grundlag af Rådets forordning (EF) nr. 2866/98 af 31. december 1998 om omregningskurserne mellem euroen og valutaerne i de medlemsstater, der indfører euroen(3).

Artikel 4

De værdier, der fastlægges i overensstemmelse med artikel 3 og 4 offentliggøres i De Europæiske Fællesskabers Tidende.

Artikel 5

Denne beslutning offentliggøres i De Europæiske Fællesskabers Tidende.

Artikel 6

Denne beslutning træder i kraft dagen efter styrelsesrådets vedtagelse.

Udfærdiget i Haag, den 16. november 1999.

For Styrelsesrådet for Europol

K. Rantama

Formand

(1) EFT C 221 af 19.7.1997, s. 2.

(2) EFT C 364 af 17.12.1999, s. 1.

(3) EFT L 359 af 31.12.1998, s. 1.

BILAG

Artikel 1

Skat af løn, vederlag og honorarer, som Europol udbetaler til sine ansatte, jf. artikel 10 i protokollen vedrørende Europols privilegier og immuniteter, fastlægges på de betingelser og opkræves efter den fremgangsmåde, der fastsættes i dette bilag.

Artikel 2

Skattepligtige er:

a) personer, der er omhandlet i artikel 10, stk. 2, i protokollen vedrørende privilegier og immuniteter, med undtagelse af lokalt ansatte

b) personer, der modtager udtrædelsespenge i tilfælde af udtræden af tjenesten, jf. artikel 77 i vedtægten for Europols personale af 3. december 1998(1)

c) personer, der modtager arbejdsløshedsunderstøttelse, jf. vedtægten for Europols personale, artikel 59.

Artikel 3

1. Skat af løn, vederlag og honorarer, som Europol udbetaler til hver enkelt skattepligtig, forfalder til betaling hver måned.

2. Faste eller ikke faste beløb og godtgørelser til dækning af udgifter, som den ansatte har afholdt i embeds medfør, holdes dog uden for beskatningsgrundlaget.

3. Nedenstående ydelser, tilskud og tillæg trækkes fra beskatningsgrundlaget:

a) husstandstillæg

b) børnetilskud

c) uddannelsestillæg

d) ydelse ved et barns fødsel

e) huslejetillæg

f) støtte af social karakter

g) godtgørelse i tilfælde af erhvervssygdom eller ulykke

h) den del af udbetalinger af enhver art, der udgør familietillæg.

4. Det beløb, der fremkommer efter anvendelse af ovenstående bestemmelser, nedsættes med 10 % for udgifter i embeds medfør og personlige udgifter.

For hvert af den skattepligtiges forsørgelsesberettigede børn samt for hver person, der i henhold til artikel 2, stk. 4, i personalevedtægtens bilag 5 sidestilles med et sådant, fratrækkes der yderligere et beløb svarende til to gange børnetilskuddet.

5. Lønindeholdelser til pensioner eller social sikring trækkes fra beskatningsgrundlaget.

Artikel 4

>TABELPOSITION>

Artikel 5

1. Uanset bestemmelserne i artiklerne 3 og 4 beskattes:

a) de beløb, der udbetales som godtgørelse for overarbejde, med den skatteprocent, der i måneden før betalingsmåneden anvendtes på den del af den ansattes løn, der blev beskattet højest

b) de beløb, der udbetales på grund af udtræden af tjenesten, efter fradrag af de beløb, der er fastsat i artikel 3, stk. 4, med en sats, der svarer til 2/3 af det forhold, der ved udbetaling af den sidste løn bestod mellem:

- størrelsen af den forfaldne skat

og

- beskatningsgrundlaget som defineret i artikel 3.

2. Anvendelsen af dette bilag må ikke bevirke, at løn, vederlag og honorarer af enhver art, som Europol betaler, nedsættes til et beløb, der ligger under det eksistensminimum, der er defineret i artikel 5 i bilag 6 til personalevedtægten.

Artikel 6

Hvis den betaling, der skal beskattes, vedrører en periode på under en måned, anvendes den skatteprocent, der gælder for den tilsvarende månedlige betaling.

Hvis den betaling, der skal beskattes, vedrører en periode på over en måned, beregnes skatten, som om denne betaling havde været ligeligt fordelt over de måneder, den vedrører.

Efterbetalinger, der ikke vedrører den måned, som de udbetales i, beskattes med det beløb, som skulle være opkrævet, hvis de var blevet betalt på det normale tidspunkt.

Artikel 7

Skatten opkræves som kildeskat. Den afrundes nedefter.

Artikel 8

Skatteprovenuet opføres som indtægt på Europols budget.

(1) EFT C 26 af 30.1.1999, s. 23.